**HRVATSKO KATOLIČKO DRUŠTVO PROSVJETNIH DJELATNIKA**

**HKDPD LISTIĆ, kao obično, malo**



 God. XXVI. 3/ ožujak 2020.

KORIZMA

Temeljni problem današnjeg školstva je da je nestalo odgojne uloge nastavnika. Zapravo, još gore. Nastavnici sebe, osobito mlađe generacije, većinom ne doživljavaju u toj ulozi. A odgojnih problema sve je više jer je odgoj zbog najrazličitijih razloga zapostavljen i u obitelji. Svi su fokusirani na ocjenu, koja je sinonim i „garancija“ upjeha, a ovaj se izričito vidi u imetku, vlasti, moći. Onim naspastima kojima je Napasnik iskušavao i Isusa Krista, pravog Boga i pravog čovjeka. Nažalost, ni kršćani ne odstupaju puno od prosjeka. Kršćanstvo je postalo za većinu kršćana osobni svijet, njihov vjerski život dobrovoljno odvojen od njihova svjetovnog života, a ne kvasac koji mijenja taj svjetovni život, ne sol koja poboljšava okus hrani, ne svjetiljka koju se stavlja na stol da i drugi vide njezino svjetlo. Krivotvoreno, polovično kršćanstvo, mlako i bez svjedočkog žara, bez sile Duha kojom je promijenilo i oplemenilo nekadašnji poganski svijet.

Koliko smo mi kršćani dalje od Krista, od Puta, Istine i Života, toliko naš svijet postaje sve mračniji, obuzimaju ga besmisao, laž i smrt.

Korizma je vrijeme da se povučemo u pustinju, u svoju nutrinu, da se susretnemo sa sobom, s istinom o sebi i naučimo što je stvarno važno, što je vrijedno života i smrti. U tome nam pomažu vanjska događanja koja bi nas trebala izvući iz svakidašnje učmalosti i sivila. S jedne strane koronavirusi, s druge migranti na istočnim granicama Europske unije. Pri tome trebamo učiti iz povijesti i primjera svetaca.

Gledajući kako se u Milanu zatvaraju crkve zbog epidemije koronavirusa, zanimljivo je podsjetiti se kako je u 16. stoljeću u Milanu vladala kuga, u vrijeme kada je Karlo Boromejski bio kardinal i milanski nadbiskup. →

**BOŽJA RIJEČ – RIJEČ ŽIVOTA**

*I Jahve mi reče:»Sa sjevera buknut će zlo protiv svih stanovnika ove zemlje. Jer, evo, ja ću sazvati sva sjeverna kraljevstva« –riječ je Jahvina. »I ona će doći: svako će od njih staviti svoje prijestolje pred ulaz vrata Jeruzalema, protiv svih zidina njegovih, i protiv svih gradova judejskih. sudit ću im za sve opačine njihove; zato što me ostaviše, zato što kadiše drugim bogovima i klanjahu se djelima ruku svojih. bedra svoja sad opaši, ustaj, pa ćeš im govoriti sve što ću tebi zapovjediti. Ne dršći pred njima, da ne bih morao učiniti da uzdršćeš pred njima. “*

 *Jerr 1, 14-17*

→ U strašnoj epidemiji kuge koja je 1576. pokosila trećinu stanovnika Milana, nadbiskup Karlo Boromejski bio je  središnja figura, organizator zdravstvene službe, bolnica, preventive, dobrotvor, otac i pastir – predvodnik molitava i pokorničkih procesija s posipanjem pepela kao znakom poniznosti i kajanja pred Bogom – podsjećao je biblijskim tekstovima (Jeremija) ljude o Božjem milosrdnom djelovanju preko kazne da bi spasio ljudske duše. Sveti Karlo bio je uvjeren da je epidemija bič koji je s neba poslan za kažnjavanje grijeha ljudi, za pročišćenje i obraćenje i da je u borbi protiv nje potrebno pribjeći duhovnim mjerama: molitvi i kajanju. Stoga je za one u karanteni na glavnim trgovima i gradskim raskrižjima dao postaviti dvadesetak kamenih stupova s križem na vrhu, omogućujući stanovnicima iz svake četvrti da s prozora svojih domova sudjeluju u misama i javnim molitvama. Bio je neustrašiv pred bolešću i civilnom vlašću živeći za Nebo. No, koliko se danas stanje svijesti o grijehu i kazni promijenilo čak i kod nekih poglavara Crkve, svjedoči izjava umirovljenog milanskog nadbiskupa Angela Scole. On je za list Repubblica (26. veljače), vezano za koronavirus zbog kojeg je zatvoreno nekoliko biskupija na sjeveru Italije, rekao da “božanska kazna ne postoji”, da je to “neispravan pogled na kršćanstvo” te pozvao ljude da se ne boje i ukazao im na primjer svetoga Karla Boromejskog. Nadbiskup Scola je drugu stranu priče o svetom Karlu Bormejskom, onu o pokori i kajanju za grijehe, o obraćenju i pepelu te o “crkvi na otvorenom” izostavio. A bez toga dijela ne možemo razumjeti neustrašivost svetog Karla.

 (M. G.)

**PRONAĐI SVOJ LIJEK**

 *Kada god osjećate krivnju, iako je ona uzrokovana ponavljanjem grijeha, smrtnog grijeha, grijeha koji ste počinili mnogo puta, nemojte dopustiti đavlu da vas zavara i obeshrabri. Kad god se osjećate krivima, bez analiziranja predajte svu svoju krivnju Bezgrješnom kao nešto što Njemu pripada. Voljeni, neka svaki pad, čak i teški grijeh, bude samo mali korak prema višem stupnju savršenosti. Zapravo, jedini razlog zbog kojeg nam Bezgrješni dopušta pad jeste kako bi nas izliječio od uobraženosti, ponosa, kako bi nas učinio poniznima i samim time poslušnima Božjoj milosti.*

*Đavao nas pokušava obeshrabriti i deprimirati u tim situacijama što uzrokuje isplivljavanje našeg ponosa na površinu. Kad bismo znali koliko smo mali, nikad se ne bismo čudili našim padovima, nego bismo bili* *zadivljeni i zahvalni Bogu jer nismo počinili još veći grijeh.*

 ( sv. Maksimilijan Kolbe)

Riječi biskupa Pascala Rolanda iz biskupije Curé od Arsa

Ne otkriva li kolektivna panika kojoj danas svjedočimo naš narušeni odnos sa stvarnošću smrti? Ne pokazuje li djelovanje gubitka Boga koji izaziva anksioznost? Želimo sakriti od sebe da smo smrtni i, lišeni duhovne dimenzije našeg bića, gubimo zemlju. Kako imamo sve sofisticiranije i učinkovitije tehnike, pretvaramo se da kontroliramo sve i skrivamo da nismo gospodari života! […] Daleko od mene je, stoga, ideja da se naredi zatvaranje crkava, suzbijanje misa, napuštanje geste mira u euharistijskom slavlju, nametanje jednog, a ne drugog načina zajedništva, smatrana higijenskijim (rekavši da, svatko može učiniti onako kako smatra prikladnim!), jer crkva nije mjesto rizika, već mjesto spasenja. To je prostor u kojem pozdravljamo Onoga koji je Život, Isusa Krista i gdje preko njega, s njim i u njemu, zajedno učimo biti istinska živa bića. Crkva mora ostati ono što jest: mjesto nade!  [Finalmente un Vescovo parla chiaro e non perde la fede ...](http://blog.messainlatino.it/2020/03/finalmente-un-vescovo-parla-chiaro-e.html)

[blog.messainlatino.it › 2020/03 › finalmente-un-...](http://blog.messainlatino.it/2020/03/finalmente-un-vescovo-parla-chiaro-e.html)

**OBAVIJEST O ODGOĐENOJ TRIBINI**

Na našoj tribini 19.3.2020. trebao je govoriti doc. dr. sc. Petar Tomev Mitrikeski, ali mu se čini da nije pametno u ovim okolnostima okupljati ljude, pogotovo starije. Zato je Ravnateljstvo odlučilo odgoditi tribinu.

**PODSJEĆAMO**

Molimo vas, ako niste, uplatite članarinu za 2020. godinu.

Podaci koji trebaju biti navedeni na uplatnici uz ime uplatitelja su sljedeći: HKDPD Gundulićeva 1210 000 Zagreb IBAN: HR5923600001101523936 MODEL: HR05 POZIV NA BROJ: 25495225329 Godišnja članarina iznosi 100 kn. Ako ne možete, uplatite samo nešto simbolično da znamo da želite biti član.

S Isusom u korizmi u Njegovu zavičaju

Redovite molitve našega Društva petkom u korizmi bit će malo izmijenjene. Nakon čitanja, evanđelja, nagovora, komentara i zaziva slijedi desetica krunice (30 minuta ukupno), a onda imamo priliku vidjeti dvadeset minutni slikovni prikaz Isusova zavičaja kroz koji će nas voditi naš Zlatko Vrljičak, koji je nedavno posjetio Izrael - Galileju. Odvojite kroz korizmu vrijeme za molitvu i ovo „hodočašće“ kako biste u što boljem duhovnom raspoloženju dočekali Uskrs.



**H**RVATSKO**K**ATOLIČKO**D**RUŠTVO**P**ROSVJETNIH**D**JELATNIKAGundulićeva 12, 10000 Zagreb; internetska adresa: a<http://hkdpd.blogspot.com/> ; IBAN HR5923600001101523936**,** kod uplate poziv na broj : 01 JMBG; **Skupina za Zrno**: Matija Grgat, Ana Cindarić i Stjepan Dilber, DI. Telefon uredništva: 098/1614 233.Prilozi se šalju na e-adresu**:** matija@net.hr